لە سەروەختی هەڵبژاردنەکانی پەرلەمانی کوردستاندا،ئەو فرسەتەم پێبەخشرا کە ببم بە بەرپرسی کەمپەینی هەڵبژاردنەکانی جوڵانەوەی نەوەی نوێ لە دهۆک. لە میانەی بەرپرسارێتییەکەمدا چوومە شیلادزێ، کاتێک لەوێ بووم زۆر شت فێر بووم لەبارەی ژیان و بەربەستەکانی بەردەم هاوڵاتیانی ئەو ناوچەیە. شیلادزێ وەک کەمپێک بۆ دانیشتوانی گوندەکان و خێزانە ئاوارەکان دروستکرابوو.شارۆچکەیەکی تەواو قەرەباڵغ و خەڵکەکەی سەرقاڵ بە ژیان کردنەوە،ناوچەکانی چواردەوریشی بەوە ناوچەی سەرنج ڕاکێشی سەردانیکەران بەناوبانگە و باشترین جۆری برنج لەو ناوچەیەدایە هەروەها هەڵکەوتەی ناوچەکە بەجۆرێکە کە زۆر نزیکە لە سنورەکانی تورکیاوە و لەگەڵ ئەمەشدا ژمارەیەکی زۆر هێز و هەواڵگری تورکیا لەو ناوچانەدا هەن کە هاوڵاتیانی ئەو ناوچانە بە ئاسانی دەیان بینن.